[pic] | EUROOPAN YHTEISÖJEN KOMISSIO | Bryssel 30.8.2006 SEK(2006) 1022 KOMISSION YKSIKÖIDEN VALMISTELUASIAKIRJA LIITE tiedonantoon ”Kehityspolitiikkaa koskeva eurooppalainen konsensus ja hallintotapa: kohti yhdenmukaista lähestymistapaa Euroopan unionissa” VAIKUTUSTENARVIOINNIN TIIVISTELMÄ {KOM(2006) xxx lopullinen){SEK(2006) 1020}{SEK(2006) 1021} VAIKUTUSTENARVIOINNIN TIIVISTELMÄ Hallintotavasta on tullut keskeinen tekijä monien rahoittajien kehitysyhteistyöpolitiikassa sekä yhteistyöohjelmissa. Se on keskeisessä asemassa myös monissa kumppanimaiden kehittämisstrategioissa. Samalla kun kehitysyhteistyön määrärahoja on lisätty ja kansainvälisen avun tehokkuuden lisäämiseksi annettujen sitoumusten määrä sekä keskinäinen taloudellinen riippuvuus on kasvanut, asianmukaisesta hallinnosta eli ”hyvästä hallintotavasta” on tullut yksi suurimmista haasteista vuosituhannen kehitystavoitteiden toteuttamisessa. Euroopan unionin on otettava vähitellen paikkansa kansainvälisessä hallintotapakeskustelussa. Komissio kehottaakin jäsenvaltioita noudattamaan yhteisiä periaatteita ja hyväksymään kaksi toimintaehdotusta, joista toinen koskee hyvän hallintotavan sisällyttämistä Afrikan, Karibian ja Tyynenmeren maiden kanssa tehtävän yhteistyön suunnitteluun ja toinen erityistuen suuntaamista afrikkalaisille vertaisarviointijärjestelmille, kuten neuvosto ilmoitti 19. joulukuuta 2005 EU:n Afrikka-strategiaa koskevissa päätelmissään. Vaikutustenarvioinnissa komissio vertailee seuraavaa kolmea mahdollista toimintamallia: i) vaihtoehto ”ei muutosta”, jonka mukaan komissio vain toteuttaisi ehdotuksensa annettuaan ne jäsenvaltioille tiedoksi komiteamenettelyllä; ii) vaihtoehto, jonka mukaan komissio suosisi tapauskohtaisesti määritettäviä yhteisiä toimia jäsenvaltioiden kanssa kahdella kyseessä olevalla toiminta-alueella ja ilman, että se laatii poliittista asiakirjaa nykyisestä hallintotilanteesta; iii) vaihtoehto, jonka mukaan komissio tarjoaisi perustan kehitysavun hallinnointia koskevan lähestymistavan yhdenmukaistamiselle tiedonannossa, jossa määriteltäisiin sovellettavan politiikan periaatteita, ilmoitettaisiin vastaavansuuntaisten konkreettisten aloitteiden täytäntöönpanosta suhteissa AKT-valtioihin ja Afrikkaan (hallintotapa AKT-valtioiden kanssa tehtävän yhteistyön ohjelmasuunnittelussa ja apu Afrikan valtioiden vertaisarviointimekanismille) sekä kuvailtaisiin demokraattista hallintotapaa koskevaa yhteisön lähestymistapaa muissa kehitysmaissa. Tuloksellisuuden, tehokkuuden ja johdonmukaisuuden perusteella komissio pitää kolmatta vaihtoehtoa parhaimpana. Toimien luonteen vuoksi aloitteen mahdollista vaikutusta hallintotapaan on vaikea arvioida määrällisesti. Tässä poliittisessa kehyksessä toteutettavien toimien katsotaan kuitenkin lisäävän johdonmukaisuutta EU:n tukiessa demokraattista hallintotapaa kehitysyhteistyön kautta. Lisäksi toimilla on kumppanimaita kannustava vaikutus, mikä edesauttaa vuosituhannen kehitystavoitteiden toteuttamista. Tiedonannon operatiivisessa osassa käsiteltäviä toimia valvotaan ja arvioidaan säännöllisesti. Näin voidaan analysoida demokraattisen hallintotavan kehittämisessä saavutettuja tuloksia kumppanimaissa sekä arvioida EU:ssa sovellettavien lähestymistapojen ja uudistusohjelmiin osoitetun rahoituksen johdonmukaisuutta.